|  |  |  |  |
| --- | --- | --- | --- |
| Asociacijai „Lietuvos tėvų forumas“KopijaLietuvos Respublikos Vyriausybės kanceliarijaiLietuvos Respublikos švietimo, mokslo ir sporto ministerijai | 2021-10- | Nr. | (1.1.19Mr-411) 10- |
| Į 2021-09-28 | Kreipimąsi |
| 2021-10-06 | Nr. | S-3043 |

**DĖL KREIPIMOSI**

Lietuvos Respublikos sveikatos apsaugos ministerija gavo Lietuvos Respublikos Vyriausybės 2021 m. spalio 6 d. raštu Nr. S-3043 persiųstą Jūsų kreipimąsi dėl medicininių intervencijų, kaip neteisėtos sąlygos į tęstinį profesinį mokymą, aukštojo mokslo studijas ir neformalųjį suaugusiųjų švietimą, panaikinimo.

Pirmiausia pažymime, kad galiojantys įstatymai, Lietuvos Respublikos Vyriausybės nutarimai ir Sveikatos apsaugos ministerijos nuostatai, patvirtinti Lietuvos Respublikos Vyriausybės 1998 m. liepos 24 d. nutarimu Nr. 926 „Dėl Lietuvos Respublikos sveikatos apsaugos ministerijos nuostatų patvirtinimo“, nenumato Sveikatos apsaugos ministerijai įgaliojimų oficialiai aiškinti įstatymų ir kitų teisės aktų bei jų taikymo praktikos, todėl Sveikatos apsaugos ministerijos nuomonė Jūsų rašte keliamais klausimais negali būti laikoma oficialiu teisės aiškinimu ar konkrečios faktinės situacijos sprendimu ir nėra privaloma teismams, kitoms institucijoms ar asmenims.

Kartu informuojame, kad Lietuvos Respublikos Vyriausybė, vadovaudamasi Lietuvos Respublikos civilinės saugos įstatymu suteiktais įgaliojimais ir Lietuvos Respublikos Vyriausybės ekstremalių situacijų komisijos 2021 m. birželio 23 d. posėdžio pasiūlymu, siekdama apsaugoti gyventojus ir aplinką nuo COVID-19 ligos (koronaviruso infekcijos) įvežimo ir išplitimo, taip pat išvengti naujo sergamumo COVID-19 liga (koronaviruso infekcija) protrūkio šalies teritorijoje yra paskelbusi valstybės lygio ekstremaliąją situaciją visoje šalyje dėl COVID-19 ligos (koronaviruso infekcijos) plitimo grėsmės ir antrą (sustiprintą) civilinės saugos sistemos parengties lygį (Lietuvos Respublikos Vyriausybės 2020 m. vasario 26 d. nutarimas Nr. 152 „Dėl valstybės lygio ekstremaliosios situacijos paskelbimo“ (toliau – Nutarimas)).

Civilinės saugos įstatymo 9 straipsnio 11 punktu numatyta, kad Vyriausybė nustato abiejų lygių ekstremaliųjų situacijų skelbimo ir atšaukimo tvarką, skelbia ir atšaukia valstybės lygio ekstremaliąją situaciją, skiria valstybės operacijų vadovą. Civilinės saugos įstatymo 9 straipsnio 19 punktu įtvirtinta, kad Vyriausybė, paskelbus valstybės lygio ekstremaliąją situaciją, gali nustatyti gyventojams, valstybės ir savivaldybių institucijoms ir įstaigoms, kitoms įstaigoms ir ūkio subjektams ūkinės veiklos laisvės, viešųjų ir administracinių paslaugų teikimo apribojimus, būtinus ekstremaliajai situacijai likviduoti ir jos padariniams šalinti.

Civilinės saugos įstatymo 8 straipsniu įtvirtinta, kad vykdant gelbėjimo, paieškos ir neatidėliotinus darbus, likviduojant įvykį, ekstremalųjį įvykį, ekstremaliąją situaciją ir šalinant jų padarinius, Civilinės saugos ir kitų įstatymų nustatytais atvejais ir tvarka gali būti laikinai apribotos asmens judėjimo laisvė, nuosavybės ir būsto neliečiamumo teisės, o susidarius valstybės lygio ekstremaliajai situacijai, – ir ūkinės veiklos laisvė, viešųjų ir administracinių paslaugų teikimas.

Valstybės lygio ekstremaliosios situacijos likvidavimo ir pasekmių šalinimo priemonės bei ūkinės veiklos apribojimo priemonės nustatytos Nutarimu.

Nutarimu (Lietuvos Respublikos Vyriausybės 2021 m. rugpjūčio 11 d. nutarimo Nr. 651 redakcija) buvo įtvirtinta, kad dauguma kontaktinių paslaugų, taip pat ir tęstinis profesinis mokymas, aukštojo mokslo studijos ir neformalus suaugusiųjų švietimas, nuo 2021 m. rugsėjo 13 d. gali būti teikiama tik asmenims, atitinkantiems Nutarimu nustatytus kriterijus. Vadovaujantis Nutarimo 3.2.1.2 papunkčiu, tęstiniame profesiniame mokyme, aukštojo mokslo studijose ir neformaliajame suaugusiųjų švietime kontaktiniu būdu gali dalyvauti asmenys, atitinkantys vieną iš Nutarimo 3.1.1.1–3.1.1.3 papunkčiuose nurodytų kriterijų (t. y. asmenys yra pasiskiepiję viena iš COVID-19 ligos (koronaviruso infekcijos) vakcinų; persirgę COVID-19 liga (koronaviruso infekcija); turintys neigiamą SARS-CoV-2 PGR tyrimo arba greitojo SARS-CoV-2 antigeno testo COVID-19 ligai (koronaviruso infekcijai) nustatyti, atlikto ne anksčiau nei prieš 48 valandas (skaičiuojant nuo ėminio paėmimo momento), rezultatą). Pereinamuoju laikotarpiu, iki 2021 m. spalio 16 d., tęstiniame profesiniame mokyme ir aukštojo mokslo studijose kontaktiniu būdu taip pat galėjo dalyvauti asmenys, kuriems profilaktinis tyrimas COVID-19 ligai (koronaviruso infekcijai) diagnozuoti buvo atliekamas ne dažniau kaip kas 7 dienas ir ne rečiau kaip kas 10 dienų nuo paskutinio tyrimo atlikimo. Taip pat tęstinis profesinis mokymas, aukštojo mokslo studijos ir neformalusis suaugusiųjų švietimas gali būti vykdomi nuotoliniu būdu. Paminėti sprendimai buvo priimti atsižvelgus į nepalankią COVID-19 ligos (koronaviruso infekcijos) epidemiologinę situaciją ir Lietuvoje sparčiai plintančią pavojingą koronaviruso delta atmainą, nepakankamas skiepijimo apimtis bei siekiant užtikrinti, kad su COVID-19 liga (koronaviruso infekcija) susijusios hospitalizacijos netrikdytų kitų sveikatos priežiūros paslaugų teikimo, taip pat apsaugoti negalinčias skiepytis dėl sveikatos būklės ar dėl amžiaus ribojimų gyventojų grupes.

Pažymėtina, kad COVID-19 liga (koronaviruso infekcija) nusinešė jau daugiau kaip 5 000 žmonių gyvybes, tarp mirusiųjų taip pat yra ir asmenų iš 20–29 metų amžiaus grupės[[1]](#footnote-1).Taip pat atkreiptinas dėmesys, kad didesnė rizika susirgti sunkia ligos forma kyla ne tik vyresnio amžiaus asmenims, tačiau ir asmenims turintiems sveikatos sutrikimų tokių, kaip nutukimas, hipertenzija, diabetas, širdies ir kraujagyslių ligos, lėtinė kvėpavimo takų liga ar nusilpusi imuninė sistema. Tarp asmenų, kuriems susirgus COVID-19 liga (koronaviruso infekcija) prireikė hospitalizacijos taip pat yra ir vaikų.

Siekiant valdyti COVID-19 ligos (koronaviruso infekcijos) pandemiją taikoma viena efektyviausių kompetentingų tarptautinių organizacijų pripažįstamų visuomenės sveikatos priemonių – skiepijimas. Imunizacija skiepijant yra geriausia mūsų apsauga nuo užkrečiamųjų ligų, kurioms galima užkirsti kelią. Siekiant apsaugoti gyventojų sveikatą nuo COVID-19 ligos (koronaviruso infekcijos) pandemijos keliamos grėsmės, šiuo metu šalyje vykdomas gyventojų skiepijimas valstybės biudžeto lėšomis įsigyta COVID-19 ligos (koronaviruso infekcijos) vakcina. Vadovaujantis Gyventojų skiepijimo valstybės biudžeto lėšomis įsigyjama COVID-19 ligos (koronaviruso infekcijos) vakcina organizavimo tvarkos aprašo, patvirtinto 2020 m. gruodžio 23 d. įsakymu Nr. V-2997 „Dėl Gyventojų skiepijimo valstybės biudžeto lėšomis įsigyjama COVID-19 ligos (koronaviruso infekcijos) vakcina organizavimo tvarkos aprašo patvirtinimo“, 6.1 papunkčiu, skiepijimas COVID-19 ligos (koronaviruso infekcijos) vakcina vykdomas vadovaujantis savanoriškumo principu (skiepijami tik to norintys asmenys).

Įvertinus susijusių Lietuvos Respublikos tarptautinių sutarčių nuostatas, be kita ko, Europos žmogaus teisių ir pagrindinių laisvių apsaugos konvencijos 8 straipsnio 2 dalies[[2]](#footnote-2), Tarptautinio ekonominių, socialinių ir kultūrinių teisių [pakto](https://e-seimas.lrs.lt/portal/legalAct/lt/TAD/TAIS.174850) 12 straipsnio[[3]](#footnote-3), Europos Socialinės Chartijos 11 straipsnio[[4]](#footnote-4) bei kitų tarptautinių dokumentų., pvz., Europos Tarybos Parlamentinės Asamblėjos Rezoliucijos 2383/2021 dėl Covid pasų ir pažymėjimų[[5]](#footnote-5), manytina, jog teisinis reguliavimas dėl skiepijimo nuo COVID-19 ligos (koronaviruso infekcijos) bei vadinamojo galimybių paso naudojimo nesudaro pagrindo teigti, jog šis reguliavimas prieštarauja Lietuvos Respublikos Konstitucijai ir tarptautinei teisei.

Lietuvos statistikos departamento vykdomos vakcinų veiksmingumo bei galimų šalutinių poveikių stebėsenos Lietuvoje pirmojoje ataskaitos dalyje pateikiami duomenys apie gamintojo „Pfizer-BioNTech“ vakcinos „Comirnaty“ efektyvumą apsaugant nuo užsikrėtimo delta atmaina, hospitalizacijos ir mirties[[6]](#footnote-6). Atlikta analizė rodo, kad pasiskiepijusių nuo COVID-19 ligos (koronaviruso infekcijos) asmenų rizika užsikrėsti sumažėja net 5 kartus, rizika patekti į ligoninę dėl COVID-19 ligos (koronaviruso infekcijos) yra 10 kartų mažesnė nei nepasiskiepijusiųjų, rizika numirti nuo COVID-19 ligos (koronaviruso infekcijos) – bent 20 kartų mažesnė. Pabrėžtina, kad vakcinos efektyvumas yra dar didesnis, jei antras skiepas gautas neseniai arba asmuo yra jaunesnis.

Kaip skelbiama Europos Komisijos oficialiame tinklalapyje, vakcinų saugumo ir veiksmingumo stebėsena po leidimo suteikimo yra ES teisės aktuose nustatytas reikalavimas ir vienas ES farmakologinio budrumo sistemos, susijusios su nepageidaujamo poveikio ar kitų su vaistais susijusių problemų nustatymu, vertinimu, supratimu ir prevencija, kertinių akmenų. Sistema yra visiškai tokia pati kaip ir įprasto rinkodaros leidimo suteikimo atveju. Vakcinų, kurioms suteiktas sąlyginis rinkodaros leidimas, kaip ir visų vaistų, saugumas ir veiksmingumas yra griežtai stebimi pagal ES nustatytą vaistų stebėsenos sistemą.

Be to, dėl vakcinos nuo COVID-19 ligos (koronaviruso infekcijos) taikomos specialios spartaus naujos informacijos rinkimo ir vertinimo priemonės. Pavyzdžiui, paprastai gamintojai Europos vaistų agentūrai saugumo ataskaitą turi pateikti kas šešis mėnesius. COVID-19 ligos (koronaviruso infekcijos) vakcinų saugumo ataskaitos turi būti teikiamos kiekvieną mėnesį.

Sveikatos apsaugos viceministrė Živilė Simonaitytė

G. Namajūnaitė, tel. (8 5) 205 5294, el. p. giedre.namajunaite@sam.lt

G. Zagrebnevienė, tel. (8 5) 219 3324, el. p. galina.zagrebneviene@sam.lt

1. https://osp.stat.gov.lt/covid-19-statistika2 [↑](#footnote-ref-1)
2. kuri numato, kad „Valstybės institucijos neturi teisės apriboti naudojimosi šiomis teisėmis, išskyrus įstatymų nustatytus atvejus ir, kai tai būtina demokratinėje visuomenėje valstybės saugumo, visuomenės saugos ar šalies ekonominės gerovės interesams, siekiant užkirsti kelią viešos tvarkos pažeidimams ar nusikaltimams, taip pat **žmonių sveikatai** ar moralei arba kitų asmenų teisėms ir laisvėms **apsaugoti**“. [↑](#footnote-ref-2)
3. kuris numato, kad valstybės pripažįsta kiekvieno žmogaus teisę turėti kuo geriausią fizinę ir psichinę sveikatą. Šiai teisei užtikrinti, valstybės **privalo**užtikrinti, be kitą ko, „epideminių, endeminių, profesinių bei kitokių ligų profilaktiką, gydymą ir kontrolę“ (Pakto 12 str. 2 d. c ). [↑](#footnote-ref-3)
4. kuris numato, jog siekdamos užtikrinti, kad būtų veiksmingai įgyvendinta teisė į sveikatos apsaugą, valstybės įsipareigoja tiesiogiai ar bendradarbiaudamos su valstybinėmis ar privačiomis organizacijomis imtis reikiamų priemonių, skirtų, be kita ko, kiek įmanoma užkirsti kelią epideminėms, endeminėms ir kitoms ligoms. [↑](#footnote-ref-4)
5. kurios tekstas patvirtintas 2021 m. birželio 22 d. [↑](#footnote-ref-5)
6. https://osp.stat.gov.lt/documents/10180/9098881/Pfizer\_Delta\_efektyvumas\_20210915\_v1\_JB.pdf [↑](#footnote-ref-6)